In memoriam: Gabriël (Gawie) Fagan (1925–2020) | LitNet
Amanda Botha In memoriam 2020-09-18
Huldeblyk deur Amanda Botha; foto-erkenning vir die foto's: Helena le Roux
Klasmaats by die Hoërskool Jan van Riebeeck in Kaapstad is. Op die foto is die kunstenaar Ferrie Binge-Coetzee (links) en regs van Gawie Fagan, Geraldine de Villiers van Somerset-Wes. Ferrie is reeds oorlede.
Die Fagans met die Kovensky-egpaar. Hulle is versamelaars van Gawie se foto's.
Geen uitdaging was vir die span Gawie en Gwen Fagan ooit te groot nie. Drie jaar gelede het hulle 'n biografie geskryf wat hul lewe oor die afgelope sewe dekades karteer. Gwen is die skrywer van Gwendoline's Gawie, waarin sy 'n oorsig bied van haar beroemde man se prestasies as argitek op nasionale en internasionale vlak en hul kleurryke en avontuurlike lewe saam. Gawie het die teks in Engels vertaal en ook die grammatika versorg.
Aan bod kom een van die merkwaardigste verhale van 'n man wat op uitdagings en avontuur floreer het – en nog tot voor die COVID-19-inperking voltyds werksaam was in sy argitekspraktyk in Kaapstad.
Gawie, 'n man van vele seisoene, se avonture (en dit net breedweg om enkeles te noem) sluit in 'n boerdery, die bou van sy eie vliegtuig, die bou van sy eie boot en ook die feit dat hy as 80-jarige die Rio-wedvaart in sy klas gewen het. Daarby was hy 'n entoesiastiese motorfietsryer (met Gwen as passasier) en 'n voortreflike fotograaf.
Wat uit hierdie vertelling straal, is die vermoë om in verwondering en in hoop te bly leef. Dit is ook 'n merkwaardige liefdesverhaal wat bewys dat wedersydse toewyding alles moontlik maak. Bo alles is Gwendoline's Gawie 'n inspirerende en fassinerende verslag van Gawie se loopbaan as argitek waarvan die stempel op nuwe en historiese geboue dwarsoor die land afgedruk is.
Gwendoline's Gawie deur Gwen Fagan, 'n selfpublikasie deur Breestraat Publikasies, kan regstreeks van hulle bestel word.